《送程给事越州》
宋代·范育

雍容青琐汉儒臣，出牧东南七郡民。
秘府内分龙节贵，故乡朝看锦衣新。
湖山动色迎诗老，牛酒均欢慰路人。
岂愧能名循吏后，应留美化大江滨。
相逢日下黄门省。回首风前画鷁津。
未省行春周泽国，即听鸣玉上枫宸。

作者简介：宋邠州三水人，字巽之。范祥子。第进士。为泾阳令。以养亲谒归，从张载学。荐授崇文校书、监察御史里行，奏请以诚意正心治天下，荐张载等数人。神宗时，西夏人入环庆，诏育行边，还言边事，皆从之。坐劾李定亲丧匿服，罢御史，出知韩城县，诏往鄜延议划地界。哲宗元祐初，迁光禄卿，官终户部侍郎。